Locul de parcare, de 4,65 metri lungime și 3,85 metri lățime, este situat într-un complex închis, pe Vondelpark, din celebrul cartier al muzeelor din Amsterdam, „pe cea mai faimoasă și exclusivistă stradă comercială din Olanda”.
Potrivit agentului Jeel Heule, „prețul nu este rău pentru locul în care se află. În zonă vindem case terasate cu 8 milioane de euro, fără garaj sau grădină. Casele valorează mai mult dacă au loc de garaj. În același timp, locurile de parcare devin din ce în ce mai rare. Prin urmare, ne așteptăm ca acest loc să fie vândut”.
Agentul imobiliar anunță că „am avut deja șase sau șapte vizionări în ultimele luni și am respins o ofertă de 400.000 de euro”.
Potrivit anunțului, locația de lângă Rijksmuseum și Muzeul Van Gogh poate fi, de asemenea, închiriată, „pentru doar 750 de euro pe lună”.
În prezent, în Olanda sunt de vânzare aproximativ 550 de locuri de parcare. Cel mai ieftin loc, de 12 metri pătrați, este disponibil pentru 5.500 de euro, în Broek op Langedijk, nordul țării.
Locurile de parcare din Amsterdam sunt scumpe și rare: orașul este unul dintre cele mai scumpe orașe din lume în ceea ce privește prețul parcării pe stradă: pentru o parte a centrului se aplică tariful de 7,50 euro pe oră.
În urmă cu doi ani, parcarera Q-Park Mahler a fost declarată cel mai scumpă din Europa, cu un tarif maxim de 80 de euro pe zi.
Criză de locuințe, criză de parcări
Lipsa de locuințe este o problemă în Țările de Jos. Potrivit unui studiu din 2023, în țară există un deficit de aproximativ 390.000 de apartamente. Criza locuințelor conduce la creșterea prețurilor. Aceasta înseamnă că apartamentele la prețuri accesibile sunt greu de găsit.
Potrivit unui raport de anul trecut, prețul mediu pentru un apartament în Olanda este în jur de 430.000 de euro, sub prețul locului de parcare de 18 metri pătrați.
În Amsterdam, în 2023, nu exista un singur apartament care să fie accesibil persoanelor singure cu venituri medii.
De asemenea, locurile de parcare sunt insuficiente în Țările de Jos, deoarece multe dintre ele au fost închise pentru a interzice circulația mașinilor în centrele orașelor.
Deoarece sunt atât de rare, valoarea lor crește, a raportat RTL. Cu toate acestea, un astfel de loc de parcare „nu valorează, desigur, jumătate de milion de euro”.
Agentul imobiliar insistă că zona în care se vinde locul de parcare are apartamente scumpe. Acestea au rar o zonă exterioară, așa că parcarea în zonă este o mare problemă. Iar acest loc de 496.000 de euro este „o soluție simplă la această problemă”.